
RAPORT
asupra proiectului de Lege pentru modificarea şi completarea art.4 al Legii nr. 67/2004 pentru alegerea autorităţilor administraţiei publice locale, republicată

                    În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu proiectul de Lege pentru modificarea şi completarea art.4 al Legii nr. 67/2004 pentru alegerea autorităţilor administraţiei publice locale, republicată, trimis cu adresa nr. PL x 85 din 3 martie 2008, înregistrat cu nr. 31/327 din 10 martie 2009.
Senatul, în calitate de primă Cameră  sesizată, a adoptat proiectul de   lege, ca urmare  a depăşirii termenului de adoptare, potrivit art. 75 alin. (2) teza a III-a din Constituţia României, republicată, în şedinţa din data de 27 februarie 2008.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, iniţiativa legislativă, conform avizului nr. 1251/21 septembrie 2007.

Guvernul, prin avizul transmis, cu nr. 4551/DRP din 24 august 2009, nu susţine adoptarea acestui proiect de lege.

Proiectul de lege supus dezbaterii are ca obiect de reglementare  modificarea art. 4 din Legea nr. 67/2004 pentru alegerea autorităţilor administraţiei publice locale, republicată, în sensul instituirii obligativităţii absolvirii unor studii minime, în funcţie de mărimea şi rangul localităţii, pentru a putea candida pentru funcţia de primar al comunelor, oraşelor  şi municipiilor.
În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat şi avizul favorabil al Consiliului Legislativ în şedinţa din 2 februarie 2010.
Din numărul total de 25 de  membri ai Comisiei juridice, de disciplină şi imunităţi au participat la şedinţă 17 deputaţi.
Cu ocazia dezbaterilor s-a constatat că prevederile proiectului de lege contravin Constituţiei, întrucât potrivit dispoziţiilor art. 37 coroborate cu cele ale art. 16 alin. (3) din Constituţia României, republicată, au dreptul de a candida pentru o funcţie în organele administraţiei publice locale cetăţenii cu drept de vot care îndeplinesc condiţiile prevăzute de art. 16 alin. (3), dacă nu le este interzisă asocierea în partide politice potrivit art. 40 alin. (3), şi care au împlinit până în ziua alegerilor inclusiv, vârsta de cel puţin 23 de ani.
Prin urmare, instituirea unei condiţii suplimentare pentru candidatul la funcţia de primar - aceea referitoare la obligativitatea absolvirii cel puţin a studiilor medii - contravine prevederilor constituţionale. 
 
În urma dezbaterii, membrii Comisiei au hotărât, cu unanimitate  de voturi, să propună plenului Camerei Deputaţilor respingerea proiectului de Lege pentru modificarea şi completarea art.4 al Legii nr. 67/2004 pentru alegerea autorităţilor administraţiei publice locale, republicată.
În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                           SECRETAR,
           Daniel BUDA                                  Gabriel ANDRONACHE
Consilier 
Paul Şerban

